Il-Kunsill adotta konklużjonijiet dwar id-drittijiet tal-bniedem, il-parteċipazzjoni u l-benesseri ta' persuni akbar fl-era tad-diġitalizzazzjoni. Il-konklużjonijiet jieħdu approċċ ibbażat fuq id-drittijiet u jindirizzaw diversi kwistjonijiet ta' tħassib relatati mal-benesseri ta' persuni akbar fl-età, filwaqt li jqisu kif xieraq il-kuntest tal-pandemija attwali tal-COVID-19. Il-Kunsill jenfasizza l-opportunitajiet, iżda wkoll ir-riskji potenzjali għal persuni akbar fl-età f'dinja diġitalizzata. Ifakkar li d-diġitalizzazzjoni għenet biex jintlaħqu l-persuni akbar fl-età matul il-kriżi tal-COVID-19, iżda wkoll li d-distakk diġitali bejn il-ġenerazzjonijiet huwa sinifikanti u jiżdied mal-età. Il-Kunsill jistieden lill-istati membri u lill-Kummissjoni, skont il-kompetenzi tagħhom, biex isaħħu l-inklużjoni soċjali u s-solidarjetà reċiproka bejn il-ġenerazzjonijiet, jinkludu t-tixjiħ fl-oqsma kollha ta' politika u jinvolvu lill-persuni akbar fl-età, b'mod partikolari n-nisa akbar fl-età, fil-proċessi kollha tat-teħid ta' deċiżjonijiet li jaffettwawlhom ħajjithom. Il-Kunsill jappella wkoll biex jiġi żgurat li l-miżuri protettivi meħtieġa fi żminijiet ta' kriżi tas-saħħa jkunu proporzjonati mad-drittijiet, l-interessi u l-benesseri ta' persuni akbar fl-età. Barra minn hekk, il-konklużjonijiet jistiednu lill-istati membri u lill-Kummissjoni jiżguraw li d-diġitalizzazzjoni, b'mod partikolari fis-servizzi tas-saħħa, soċjali u tal-kura fit-tul, tiffaċilita l-aċċess għas-servizzi u l-użu tagħhom, filwaqt li jżommu s-servizzi mhux diġitali. Il-Kunsill jistieden lill-Kummissjoni biex tikkunsidra li tiddedika kapitolu tal-"Green Paper dwar it-Tixjiħ" tagħha għad-drittijiet ta' persuni akbar fl-età, inkluż persuni akbar fl-età b'diżabbiltà. Il-Kummissjoni hija mistiedna wkoll tkompli tappoġġa lill-istati membri f'azzjonijiet immirati lejn il-prevenzjoni tal-mard kroniku, il-promozzjoni tas-saħħa u t-tisħiħ tal-iżvilupp ta' politiki tal-kura tas-saħħa fit-tul, b'enfasi fuq id-diġitalizzazzjoni. Il-konklużjonijiet ġew adottati bi proċedura bil-miktub. Test sħiħ tal-konklużjonijiet (11717/20) Tifqigħa tal-COVID-19 (informazzjoni ġenerali)